LGBT hamjamiyati
LGBT hamjamiyati (shuningdek, LGBTQ+ hamjamiyati, GLBT hamjamiyati, geylar hamjamiyati yoki noodatiy hamjamiyati sifatida ham tanilgan) umumiy madaniyat va ijtimoiy harakatlar bilan birlashgan lezbian, gey, biseksual, transgender hamda boshqa noodatiy jinsiy orientatsiyali shaxslarning erkin guruhidir. Bu jamoalar, odatda, gʻurur, xilmaxillik, individuallik va jinsiy erkinlikni targʻib qiladi. LGBT faollari va sotsiologlar LGBT hamjamiyati qurishni kattaroq jamiyatda mavjud boʻlgan geteroseksizm, gomofobiya, bifobiya, transfobiya, jinsiy diskriminatsiya hamda konformistik bosimlarga qarshi kurash sifatida baholashadi. Magʻrurlik yoki baʼzan gey magʻrurligi atamasi LGBT hamjamiyatining oʻziga xosligini hamda jamoaviy kuchini ifodalab keladi va Magʻrurlik paradlari atamaning umumiy maʼnosini namoyish qilish, undan foydalanishning eng yaxshi namunasi, deb qaraladi. LGBT hamjamiyati siyosiy mansubligi jihatidan xilma-xildir. Lezbian, gey, biseksual yoki transgender boʻlgan barcha odamlar ham oʻzlarini LGBT hamjamiyatining bir qismi, deb hisoblamaydilar. Qonuniy ruxsat berilgan mamlakatlarda LGBT hamjamiyatining bir qismi deb hisoblanishi mumkin boʻlgan birliklarga gey mahallalari, LGBT huquqlarini himoya qilish tashkilotlari, kompaniyalardagi LGBT xodimlar guruhlari, maktablar va universitetlardagi LGBT talabalar guruhlari, shuningdek, LGBTni qoʻllab-quvvatlovchi diniy guruhlar kiradi. LGBT hamjamiyatlari dunyoning turli joylarida LGBT huquqlarini targʻib qiluvchi fuqarolik huquqlari uchun faollashishi yoki ularni qoʻllab-quvvatlashi mumkin. Shu bilan birga, kattaroq jamiyatdagi taniqli shaxslar maʼlum joylarda ushbu tashkilotlarga kuchli yordam taklif qilishlari mumkin. Misol uchun, LGBT himoyachisi va qoʻshiqchi Madonna shunday degandi: „Mendan butun dunyo boʻylab koʻplab Magʻrurlik tadbirlarida chiqishni soʻrashdi – lekin men Nyu-York shahrini hech qachon rad etmayman“.